5บริษัทกวาดเบี้ยบ้านหลังแรก
อาคเนย์ฟันธงยอดเพิ่มพันล้านไทยประกันฯลุ้นหนี้บัตรเครดิต
11 ส.ค. 2554

อาคเนย์ฟันธงยอดเพิ่มพันล้านไทยประกันฯลุ้นหนี้บัตรเครดิต
บริษัทประกันส้มหล่น เบี้ยไหลเข้าทันทีพันล้านบาท จากโครงการสินเชื่อพิเศษของรัฐทั้งบ้าน 0% และสินเชื่อประชาวิวัฒน์
นายโชติพัฒน์ พีชานนท์ ประธานกรรมการบริหาร อาคเนย์ กลุ่มธุรกิจประกันและการเงิน เปิดเผยว่า คาดว่าเบี้ยรับรวมของกลุ่มปีนี้จะทะลุเป้าหมาย 1.5 หมื่นล้านบาท เนื่องจากมีเบี้ยประกันภัยรับเพิ่มขึ้น นอกเหนือแผนที่วางไว้ตั้งแต่ต้นปี จากโครงการ “บ้าน ธอส.เพื่อที่อยู่อาศัยแห่งแรก” อัตราดอกเบี้ย 0% ที่ธนาคารอาคารสงเคราะห์ (ธอส.) ออกมาเป็นพิเศษวงเงิน 2.5 หมื่นล้านบาท จะทำให้เบี้ยประกันภัยจากวงเงินสินเชื่อดังกล่าวเพิ่มขึ้นทันที 1,000 ล้านบาท
ทั้งนี้ เบี้ยประกันภัย 1,000 ล้านบาทนี้จะมาจาก 2 ประเภท คือ เบี้ยประกันสินเชื่อ ซึ่งเป็นประกันคุ้มครองสินเชื่อ กรณีผู้ขอกู้เสียชีวิต บริษัทประกันชีวิตจะเข้าไปชำระหนี้ส่วนที่เหลือ โดยมีบริษัทประกันชีวิต 2 รายที่ให้บริการแก่ลูกค้าของ ธอส. อย่างไรก็ตาม การประกันสินเชื่อเป็นการประกันตามความสมัครใจ ลูกค้าจะทำหรือไม่ทำก็ได้ ซึ่งเบี้ยประกันหลักหมื่นบาทต่อวงเงินสินเชื่อ 1 ล้านบาท
ขณะที่เบี้ยประกันอัคคีภัยซึ่งทรัพย์สินเป็นของธนาคารจะมีการบังคับให้ทำประกันอัคคีภัย แต่เบี้ยประกันต่อปีไม่สูงมาก อยู่ประมาณหลัก 1,000 บาท ต่อวงเงินสินเชื่อ 1 ล้านบาท ซึ่งมีบริษัทที่ร่วมรับประกันภัย 3 บริษัท 
“เบี้ยที่เพิ่มขึ้นอยู่นอกเหนือแผนธุรกิจที่เราวางไว้ตั้งแต่ต้นปี ซึ่งเบี้ยที่เพิ่มขึ้นจากโครงการพิเศษนี้จะเฉลี่ยกันไปในสัดส่วนที่เท่าๆ กัน” นายโชติพัฒน์ กล่าว
สำหรับบริษัทประกันชีวิตที่เป็นพันธมิตรกับ ธอส.ประกอบด้วย บริษัท ไทยประกันชีวิต บริษัท อาคเนย์ประกันชีวิต ส่วนบริษัทประกันวินาศภัยประกอบด้วย บริษัท อาคเนย์ประกันภัย บริษัท ทิพยประกันภัย และบริษัท นวกิจประกันภัย ซึ่งในแต่ปีเบี้ยประกันภัยจากฐานลูกค้า ธอส.จะมีประมาณ 3,000 ล้านบาท
แหล่งข่าวจาก บริษัท ไทยประกันชีวิต เปิดเผยว่า ล่าสุดบริษัทได้เข้าร่วมเสนอราคาเบี้ยประกันสินเชื่อโครงการสินเชื่อประชาวิวัฒน์ของธนาคารอิสลามแห่งประเทศไทย ในอัตราเบี้ยประกัน 26 บาทต่อวงเงินสินเชื่อ 1 หมื่นบาท ซึ่งถือว่าเป็นอัตราเบี้ยประกันภัยที่เป็นประโยชน์ต่อลูกหนี้ เพราะไม่สูงมาก และบริษัทอยู่ได้ เช่นเดียวกับที่ให้บริการลูกหนี้ธนาคารเพื่อการเกษตรและสหกรณ์การเกษตร (ธ.ก.ส.) อย่างไรก็ตาม ยังไม่ทราบว่าจะได้รับคัดเลือกหรือไม่